Bakaulengwe ba kwa ofising ya lekala ba ne ba nthaya ba re: “Jaanong o tla direla mo tirong ya potologo.” Tiro eo e ne e tla nnaya tshono ya go etsa Keresete, yo o neng a ya kwa metseng e e kgakala go ya go thusa dinku tsa ga Jehofa. (1 Pet. 2:21) Ke ne ka abelwa go ya go potologa kwa kgaolong e e kgolo ya kwa Luzon, e leng setlhaketlhake se se segolo sa Philippines. Kgaolo eo e ne e akaretsa diporofense tsa Bulacan, Nueva Ecija, Tarlac le Zambales. Gore ke kgone go ya kwa diphuthegong tse dingwe, ke ne ke tshwanetse go tsamaya mo dithabeng tse di tletseng maje tsa Sierra Madre. Go ne go se na dipalangwa tsa botlhe tse di yang kwa mafelong ao. Ka jalo, ke ne ke kopa bakgweetsi ba dilori gore ke nne fa godimo ga dipale tse ba neng ba di laisitse. Gantsi ba ne ba mpega, mme dipale tseo di ne di nkokonela.